Jules Demersseman

Jules Auguste Édouard Demersseman (født 9. januar 1833 i Hondschoote, død 1. desember 1866 i Paris) var en fransk fløytist og komponist av klassisk musikk.

Allerede som elleveåring ble han elev hos Jean-Louis Tulou ved Conservatoire de Paris. Han vant førsteprisen der som tolvåring og ble snart en kjent virtuos. Til tross for sitt åpenlyse talent, kom Demersseman ikke i betraktning til et professorat, ettersom han, påvirket av sin lærer, ikke ønsket å anerkjenne den moderne tverrfløyten utviklet av Theobald Boehm, som i mellomtiden hadde blitt introdusert i Frankrike. Demersseman døde bare 33 år gammel, formentlig av tuberkulose.

Demersseman skrev en rekke verker for fløyte. Blant hans mest kjente verker er Solo de Concert, op. 82 nr. 6, på norsk også kalt «Italiensk konsert for fløyte og orkester». Dette stykket bruker en napolitansk folkemelodi i den midterste sats og avslutter med en saltarello. Etter fløytist Fritz Müllers fremføring av stykket i 1927 skrev Morgenbladets anmelder: 

«… i en umenneskelig svær ‘Koncert for fløite med orkester’ av en mig helt ukjendt komponist I. Demersemann. De mest halsbrækkende variationer, en cadence fuld av svimlende løp og vriene passager, hensatte publikum i den mest uforbeholdne forbauselse over hvad denne vor ypperlige harmonist kan klare paa sin ‘Zauberflöte’, og utløste et like hjertlig som velfortjent bifald.»

Demersseman var også en av de første franske komponister som skrev musikk for den nyutviklede saksofonen, slik som stykket Fantaisie sur un thème original.

Referanser

Eksterne lenker 
 
 
 

Romantiske komponister
Franske komponister
Franske fløytister
Personer fra departementet Nord